钦定古今图书集成/明伦汇编/氏族典/第142卷 > 元贵平
## 钦定古今图书集成/明伦汇编/氏族典/第142卷 > 元贵平

按《魏书安定王传》，“珍平弟贵平羽林监，转射声校尉。
庄帝初，除散骑常侍、宗正少卿，封东莱王，邑百户，除
平北将军、南相州刺史。庄帝既杀尔朱荣，加武卫将
军，兼侍中，为河北山东慰劳大使。至定州东北，为幽
州大都督侯渊所执，送于晋阳，后还洛。前废帝时，以
本官行青州事。属土民崔祖螭作逆，贼徒甚盛，围逼”
东阳一百馀日，贵平率城民固守，又令将士开门交
战。大军救至，遂擒祖螭等斩之。还除车骑将军，加散
骑常侍，迁左卫将军、宗师。又迁车骑大将军、左光禄
大夫、仪同三司。贵平人才险薄，为出帝所信。出为青
州刺史，又加骠骑大将军、开府仪同三司。为幽州大
都督侯渊所害。